Top Gun

***Top Gun*** američki je vojni dramski film iz 1986. u režiji Tonyja Scotta, a producenti su Don Simpson i Jerry Bruckheimer, zajedno s Paramount Picturesom. Scenarij su napisali Jim Cash i Jack Epps, Jr., a inspiriran je člankom pod naslovom "Top Guns" objavljenom u časopisu *California* tri godine ranije. U filmu glume Tom Cruise, Kelly McGillis, Val Kilmer, Anthony Edwards i Tom Skerritt. Cruise glumi poručnika Petea "Maverick" Mitchella, mladog mornaričkog pilota na nosaču aviona USS *Enterprise*. On i njegov radarski oficir, Nick "Goose" Bradshaw, dobijaju priliku za treniranje u mornarčkoj borbenoj školi u Miramaru u San Diegu.

*Top Gun* je objavljen 16. maja 1986. Nakon objavljivanja, film je općenito dobio mješovite kritike od filmskih kritičara, ali mnogi su posebno pohvalili akcijske sekvence, efekte, zračne akrobacije i glumu Cruisea i McGillisa. Uprkos početnoj mješovitoj reakciji kritičara, film je bio ogroman komercijalni pogodak koji je zaradio 356 miliona dolara u odnosu na budžet od samo 15 miliona dolara. Osim toga, film je osvojio Oscara za najbolju originalnu pjesmu za "Take My Breath Away" koju izvodi grupa Berlin.

Nacionalni filmski registar pri Kongresnoj biblioteci 2015. godine, ocijenio ga je kao "kulturno, historijski i estetski značajanim", i izabran je za očuvanje u istoj biblioteci. Nastavak, pod nazivom *Top Gun: Maverick*, trenutno je u razvoju.

## Radnja 
Američki mornarički pilot Pete "Maverick" Mitchell i njegov kopilot Nick "Goose" Bradshaw lete na F-14A Tomcat i stacionirani su na nosaču aviona USS *Enterprise*. Tokom jednog presretanja, Maverick leti preokrenut iznad jednog neprijateljskog aviona kako bi drugom pilotu pokazao srednji prst, što omogućava drugom napadaču da nacilja njegovog člana tima, Cougara. Nakon toga Cougar je previše uzdrman da sleti, a Maverick, prkoseći naredbi, isprati ga nazad do nosača. Cougar predaje krila, navodeći kao razlog svoje novorođeno dijete koje nije vidio. Uprkos njegovoj nenaklonosti prema Maverickovoj nesmotrenosti, CAG "Stinger" šalje njega i Goosea u školu "Top Gun" u Miramar.

U baru dan prije početka škole, Maverick, uz pomoć Goosea, bezuspješno priđe ženi. Sutradan sazna da je Charlotte "Charlie" Blackwood, astrofizičar i civilni instruktor u "Top Gunu". Ona postane zainteresirana za učenje Maverickovog obrnutog manevra koji opovrgava američke obavještajne podatke o mogućnostima neprijateljskih aviona.

Tokom prvog treninga, Maverick pobijedi Ricka "Jester" Heatherlya, ali tokom leta prekrši dva pravila i postaje suparnik najboljem studentu, Tomu "Iceman" Kazanskom, koji Maverickove metode smatra "opasnim". Charlie također osuđuje Maverickovu agresivnu taktiku, ali na kraju prizna da se divi njegovom letenju i da je izostavila to iz izvještaja kako bi sakrila svoje osjećaje prema njemu, i njih dvoje započinju romantičnu vezu.

Tokom treninga, Maverick napušta svog člana tima, "Hollywooda", kako bi lovio glavnog instruktora Mikea "Viper" Metcalfa, ali je poražen kada Viper dovede Mavericka u poziciju iz koje njegov član tima, Jester, može oboriti Mavericka, pokazujući vrijednost timskog rada.

Maverick i Iceman, sada direktni konkurenti za trofej "Top Gun", love Jestera u jednom od kasnijih treninga. Maverick pritišće Icemana da prekine svoj lov kako bi mogao oboriti Jestera, ali Maverickov F-14 leti kroz mlazna isparavanja Icemanovog aviona, oba motora se kvare i počne padati. Maverick i Goose se izbacuju, ali Goose udara u kabinu glavom i pogine.

Iako istraga oslobodi Mavericka od odgovornosti za Gooseovu smrt, on je preplavljen krivnjom i gubi svoju agresivnost prilikom letenja. Charlie i drugi pokušavaju ga utješiti, ali Maverick razmišlja da se povuče. On traži savjete od Vipera, koji otkriva da je služio s Maverickovim ocem Dukeom Mitchellom na USS *Oriskany*. Mitchellu je bila pripisana neodređena sramota, zbog čega drugi sumnjaju u Maverickovu sposobnost letenja. Viper otkriva povjerljive informacije koje dokazuju da je Mitchell herojski umro i govori Mavericku da može uspjeti ako povratiti samopouzdanje. Maverick odluči diplomirati, iako Iceman osvaja trofej "Top Gun".

Tokom diplomske zabave, Icemanu, Hollywoodu i Mavericku, naređeno je da se odmah vrate na *Enterprise* kako bi pružili zračnu podršku u spašavanju pogođenog broda koji je otplovio u neprijateljske vode. Maverick i Merlin dodjeljuju se kao podrška za Icemana i Hollywooda, uprkos Icemanovim rezervama u vezi Maverickovog stanja uma. Sljedeći susret sa neprijateljskim MiGovima Hollywood je oboren. Maverick se gotovo povlači nakon što se nađe u okolnostima sličnim onima koji su uzrokovali Gooseovu smrt. Nakon što se konačno ponovo pridružio Icemanu, obaraju četiri MiG-a i prisiljavaju ostale da pobjegnu, i vraćaju se trijumfalno na *Enterprise*.

Mavericku bude ponuđen zadatak po izboru, i on se odluči vratiti u školu "Top Gun" kao instruktor. U baru u Miramaru, Maverick i Charlie ponovno se spoje.

## Uloge 
* Tom Cruise kao Pete "Maverick" Mitchell
* Kelly McGillis kao Charlotte "Charlie" Blackwood
* Val Kilmer kao Tom "Iceman" Kazanski
* Anthony Edwards kao Nick "Goose" Bradshaw
* Tom Skerritt kao Mike "Viper" Metcalf
* Michael Ironside kao Rick "Jester" Heatherly
* John Stockwell kao Bill "Cougar" Cortell
* Barry Tubb kao Leonard "Wolfman" Wolfe
* Rick Rossovich kao Ron "Slider" Kerner
* Tim Robbins kao Sam "Merlin" Wells
* Clarence Gilyard, Jr. kao Marcus "Sundown" Williams
* Whip Hubley kao Rick "Hollywood" Neven
* James Tolkan kao Tom "Stinger" Jardian
* Meg Ryan kao Carole Bradshaw
* Adrian Pasdar kao Charles "Chipper" Piper
* Duke Stroud kao Johnson
* Linda Rae Jurgens kao Mary Metcalf

## Produkcija 
Inspiracija za film bio je članak "Top Guns" Ehuda Yonaya, iz časopisa *California* iz maja 1983, koji je sadržavao fotografiju tadašnjeg zapovjednika Charlesa "Heater" Heatleyja. U članku se detaljno opisuje život pilota u Miramaru u San Diegu. Brojni scenaristi navodno su odbili projekt.

Producenti su željeli pomoć američke mornarice u produkciji filma. Mornarica je bila utjecajna u odobravanju scenarija, što je rezultiralo promjenama. Prva zračna borba premještena je iz kubanskih u međunarodne vode, jezik je bio ublažen, a scena koja je uključivala nesreće na palubi nosača aviona je izbačena. Maverickov ljubavni interes također se promijenio sa ženske pripadnice mornarice na civilnog saradnika, zbog zabrane veza između američkih vojnika i službenika.

Poznati akrobatski pilot Art Scholl bio je angažiran za snimanje nekih scena iz aviona u letu. Tokom jednog leta koji je trebao snimiti, Scholl je preko radija javio: "Imam problem... Imam pravi problem". Scholl se srušio u Tihi okean, pored obale Južne Kalifornije u blizu Carlsbada, 16. septembra 1985. Ni Schollovo tijelo ni njegov avion nisu pronađeni, ostavljajući nepoznat službeni uzrok nesreće. *Top Gun* posvećen je Artu Schollu.

## Kritike 
Film je po objavljivanju dobio mješovite kritike. Na sajtu Rotten Tomatoes ima rejting od 56%, zasnovan na 51 recenziji, s prosječnom ocjenom 5,8 od 10. Na sajtu Metacritic film ima rezultat 50 od 100, zasnovan na 15 kritika.

Roger Ebert iz *Chicago Sun-Timesa* dao je filmu 2,5 od 4 zvjezdice, istaknuvši da je "Filmove poput *Top Guna* teško recenzirati jer su dobri dijelovi tako dobri, a da su loši dijelovi tako nemilosrdni. Scene zračnih borbi su apsolutno najbolje još od zračnih scena Clinta Eastwooda u *Vatrenoj lisici*, ali pazite na prizore u kojima ljudi razgovaraju jedni s drugima."

## Nagrade 
Film je osvojio Oscar za najbolju pjesmu i bio nominiran u još tri kategorije, najbolji zvučni efekti, najbolja montaža i najbolji zvuk. *Top Gun* je osvojio i Zlatni globus za najbolju originalnu pjesmu i bio nominiran za najbolju originalnu muziku. Također je osvojio Grammy za najbolju pop instrumentalnu izvedbu za himnu *Top Guna*.

## Nastavak 
Nastavak je bio u planu još od 2010. Međutim, planovi su se zakomplicirali Scottovim samoubistvom 2012. U septembru 2014. otkriveno je da je Justin Marks u pregovorima za pisanje scenarija, što je potvrđeno naredne godine. U maju 2017, tokom promotivne turneje za film *Mumija*, Cruise je potvrdio da će nastavak *Top Guna* početi snimanje 2018. Planirani naziv filma je *Top Gun: Maverick*. Kasnije je objavljeno da je Joseph Kosinski postavljen za režisera nastavka.

## Reference 
## Vanjski linkovi 
* 
* 
* 
* 

Kategorija:Američki filmovi
Kategorija:Američki dramski filmovi
Kategorija:Filmovi na engleskom jeziku
Kategorija:Filmovi iz 1986.
Kategorija:Filmovi Paramount Picturesa
Kategorija:Filmovi u režiji Tonyja Scotta
Kategorija:Filmovi u Nacionalnom filmskom registru Sjedinjenih Američkih Država